
ΓΡΑΦΕΙΟ   ΠΡΟΕΔΡΟΥ
Ρόδος, 16 Οκτωβρίου 2026
Αρ.Πρωτ. 1463
Προς: Υπουργό Εθνικής Οικονομίας & Οικονομικών, κ. Πιερρακάκη
Υπουργό Ανάπτυξης, κ. Θεοδωρικάκο

Θέμα: Άμεση λήψη μέτρων στήριξης και αποκατάστασης των ζημιών στις επιχειρήσεις και τις ξενοδοχειακές μονάδες της Ρόδου από την κακοκαιρία της 14ης Οκτωβρίου 2026

Αξιότιμοι κύριοι Υπουργοί, 

Με την παρούσα επιστολή, το Επιμελητήριο Δωδεκανήσου απευθύνεται σε εσάς εκ μέρους των επιχειρήσεων του νησιού της Ρόδου, οι οποίες επλήγησαν από τα ακραία καιρικά φαινόμενα της 14ης Οκτωβρίου 2026.

Πρωτίστως, εκφράζουμε τη θλίψη μας για την απώλεια του εργαζομένου στον ξενοδοχειακό κλάδο που έχασε τη ζωή του στην περιοχή των Στεγνών και τα ειλικρινή μας συλλυπητήρια στην οικογένειά του.
Η ένταση της κακοκαιρίας και η έκταση των ζημιών που προκάλεσε δημιουργούν ιδιαίτερα σοβαρά προβλήματα στην τοπική οικονομία και στη λειτουργία των επιχειρήσεων που δραστηριοποιούνται στις πληγείσες περιοχές. Ξενοδοχειακές μονάδες, επιχειρήσεις εστίασης, εμπορικά καταστήματα και άλλοι επαγγελματικοί χώροι βρίσκονται αντιμέτωποι με σημαντικές ζημιές σε εγκαταστάσεις, εξοπλισμό και υποδομές, καθώς και με πρόσθετες οικονομικές επιβαρύνσεις για την αποκατάστασή τους.
Οι επιπτώσεις της κακοκαιρίας είναι ιδιαίτερα σοβαρές για την επιχειρηματική κοινότητα του νησιού. Ξενοδοχειακές εγκαταστάσεις, επιχειρήσεις εστίασης, εμπορικά καταστήματα και άλλες επιχειρήσεις έχουν υποστεί ζημιές, ενώ προβλήματα στις υποδομές και στην προσβασιμότητα επηρεάζουν τη λειτουργία της αγοράς. Οι επιχειρήσεις καλούνται να αντιμετωπίσουν άμεσα τις συνέπειες των καταστροφών, ενώ η τουριστική περίοδος βρίσκεται ακόμη σε εξέλιξη.
Η νέα αυτή καταστροφή βρίσκει τη Ρόδο σε μια περίοδο κατά την οποία πολλές επιχειρήσεις εξακολουθούν να προσπαθούν να ανακάμψουν από τις συνέπειες της κακοκαιρίας «Bora», που έπληξε το νησί στα τέλη του 2024.

Σχεδόν δύο χρόνια μετά, επιχειρηματίες που υπέστησαν σοβαρές ζημιές εξακολουθούν να καταβάλλουν σημαντικές προσπάθειες για να αποκαταστήσουν τις εγκαταστάσεις τους, να καλύψουν τις οικονομικές υποχρεώσεις που δημιουργήθηκαν και να επαναφέρουν τις επιχειρήσεις τους σε ομαλούς ρυθμούς λειτουργίας. Πολλοί διέθεσαν ίδιους πόρους ή προσέφυγαν σε δανεισμό για να μπορέσουν να συνεχίσουν τη δραστηριότητά τους.
Την ίδια στιγμή, η αποκατάσταση των υποδομών που επλήγησαν από την «Bora» παραμένει σε εξέλιξη, με πρόσθετους πόρους να διατίθενται ακόμη και τις τελευταίες ημέρες για την υλοποίηση των αναγκαίων έργων.
Μέσα σε αυτές τις συνθήκες, οι επιχειρήσεις της Ρόδου καλούνται να αντιμετωπίσουν ένα νέο κύμα καταστροφών, πριν ακόμη ολοκληρώσουν την προσπάθεια οικονομικής ανάκαμψης από το προηγούμενο. Η πρόσθετη επιβάρυνση περιορίζει τις οικονομικές τους αντοχές και δημιουργεί σοβαρούς κινδύνους για τη συνέχιση της δραστηριότητάς τους, ιδιαίτερα στις περιπτώσεις επιχειρήσεων που έχουν πληγεί επανειλημμένα.
Το Επιμελητήριο Δωδεκανήσου είχε ήδη απευθυνθεί στα αρμόδια υπουργεία με την από 3 Δεκεμβρίου 2024 επιστολή του, ζητώντας την επίσπευση των αποζημιώσεων και την ενεργοποίηση μέτρων οικονομικής στήριξης για τις πληγείσες επιχειρήσεις. Η εμπειρία εκείνης της περιόδου καθιστά σήμερα ακόμη πιο αναγκαία την ταχεία κινητοποίηση του κρατικού μηχανισμού, με συγκεκριμένες αποφάσεις και διαδικασίες που θα επιτρέψουν στους επαγγελματίες να προχωρήσουν εγκαίρως στην αποκατάσταση των ζημιών.
Ιδιαίτερη σημασία έχει και η άμεση αποκατάσταση των δημόσιων υποδομών που υπέστησαν ζημιές από τη νέα κακοκαιρία. Το Επιμελητήριο Δωδεκανήσου θεωρεί απαραίτητη την ουσιαστική ενίσχυση του Δήμου Ρόδου και της Περιφέρειας Νοτίου Αιγαίου με έκτακτη κρατική χρηματοδότηση, ώστε να μπορέσουν να ανταποκριθούν στις αυξημένες ανάγκες και να προχωρήσουν το συντομότερο δυνατόν στις αναγκαίες παρεμβάσεις. Η αποκατάσταση των υποδομών συνδέεται άμεσα με την ασφαλή πρόσβαση στις πληγείσες περιοχές, την ομαλή λειτουργία των επιχειρήσεων και τη συνολική οικονομική δραστηριότητα του νησιού.

Για τους λόγους αυτούς, το Επιμελητήριο Δωδεκανήσου ζητά:

-Την άμεση καταγραφή των ζημιών και ενεργοποίηση της κρατικής αρωγής, με ταχεία διενέργεια αυτοψιών, απλοποίηση των απαιτούμενων διαδικασιών ώστε οι πληγείσες επιχειρήσεις να αποκτήσουν άμεσα την οικονομική δυνατότητα αποκατάστασης των εγκαταστάσεων και του εξοπλισμού τους.

-Την ειδική χρηματοδοτική στήριξη των ξενοδοχειακών μονάδων και των τουριστικών επιχειρήσεων για την κάλυψη των δαπανών αποκατάστασης και των αναγκών σε κεφάλαιο κίνησης, με στόχο την έγκαιρη προετοιμασία της τουριστικής περιόδου του 2027.

-Την αναστολή καταβολής φορολογικών υποχρεώσεων για τις επιχειρήσεις που έχουν υποστεί ζημιές, καθώς και την πρόβλεψη απαλλαγής από τον ΕΝΦΙΑ για τα πληγέντα ακίνητα, σύμφωνα με την επίσημη καταγραφή και πιστοποίηση των ζημιών.

-Την αναστολή ασφαλιστικών υποχρεώσεων και τη λήψη μέτρων προστασίας της απασχόλησης, με ειδική μέριμνα για τις επιχειρήσεις που αναγκάστηκαν να διακόψουν προσωρινά τη λειτουργία τους και τους εργαζομένους που επηρεάζονται από τις συνέπειες της κακοκαιρίας.

-Την παροχή διευκολύνσεων για την εξυπηρέτηση δανειακών υποχρεώσεων, με τη συνεργασία των πιστωτικών ιδρυμάτων, καθώς και την εξέταση μέτρων προσωρινής προστασίας από πράξεις αναγκαστικής εκτέλεσης, όπου συντρέχουν οι νόμιμες προϋποθέσεις.

-Την άμεση διευθέτηση των εκκρεμοτήτων από την κακοκαιρία «Bora», με επίσπευση των διαδικασιών αποζημίωσης και αποκατάστασης που δεν έχουν ολοκληρωθεί.
-Ζητούμε, παράλληλα, ειδική πρόβλεψη για τις επιχειρήσεις που επλήγησαν και από τις δύο καταστροφές, ώστε η νέα κρατική αρωγή να ανταποκρίνεται στη συσσωρευμένη οικονομική επιβάρυνση που αντιμετωπίζουν.

-Την άμεση διάθεση έκτακτης κρατικής χρηματοδότησης προς τον Δήμο Ρόδου και την Περιφέρεια Νοτίου Αιγαίου, προκειμένου να προχωρήσουν χωρίς καθυστέρηση τα αναγκαία έργα αποκατάστασης των ζημιών που προκάλεσε η κακοκαιρία της 14ης Οκτωβρίου 2026 στις δημόσιες υποδομές, στο οδικό δίκτυο και στις πληγείσες περιοχές του νησιού. Παράλληλα, ζητούμε τη διάθεση των απαραίτητων πόρων για την υλοποίηση έργων αντιπλημμυρικής προστασίας, με προτεραιότητα στις περιοχές που έχουν πληγεί επανειλημμένα και παρουσιάζουν έντονη επιχειρηματική και τουριστική δραστηριότητα.

Η στήριξη των πληγεισών επιχειρήσεων αφορά συνολικά την οικονομική δραστηριότητα της Ρόδου. Η λειτουργία των ξενοδοχειακών μονάδων και των υπόλοιπων επιχειρήσεων συνδέεται άμεσα με την απασχόληση, τους προμηθευτές, τους επαγγελματίες και το σύνολο της τοπικής αγοράς.

Η επανάληψη τόσο σοβαρών καταστροφών σε διάστημα μικρότερο των δύο ετών απαιτεί ιδιαίτερη μέριμνα από την Πολιτεία. Οι επιχειρήσεις που εξακολουθούν να αντιμετωπίζουν τις συνέπειες της προηγούμενης κακοκαιρίας χρειάζονται άμεση οικονομική στήριξη και ξεκάθαρο προγραμματισμό για την αποκατάσταση των νέων ζημιών.

Ζητούμε, συνεπώς, τον άμεσο συντονισμό των συναρμόδιων υπουργείων, με συγκεκριμένο χρονοδιάγραμμα ενεργειών για την καταγραφή των ζημιών, την ενεργοποίηση των χρηματοδοτικών μέτρων και την καταβολή των προβλεπόμενων ενισχύσεων.

Το Επιμελητήριο Δωδεκανήσου, παραμένει στη διάθεση των αρμόδιων υπηρεσιών για την παροχή στοιχείων, την αποτύπωση των αναγκών των μελών του και κάθε συνεργασία που θα συμβάλει στην αποτελεσματική αντιμετώπιση των συνεπειών της κακοκαιρίας. Παρακαλούμε για την άμεση εξέταση των αιτημάτων μας και την ενημέρωσή μας σχετικά με τις ενέργειες στις οποίες προτίθεστε να προβείτε.

Με εκτίμηση,

Ιωάννης Γ. Πάππου

Πρόεδρος Επιμελητηρίου Δωδεκανήσου

